কোটা সংস্কারের আন্দোলনে যুক্ত শিক্ষার্থীদের ওপর চলমান জিজ্ঞাসাবাদ ও গ্রেফতার-রিমান্ডের ধারাবাহিকতায় আজ ইডেন কলেজের শিক্ষার্থী লুতফর নাহার রুমাকে জিজ্ঞাসাবাদের জন্যে তুলে নিয়েছে ডিটেকটিভ ব্রাঞ্চ অথবা ডিবি পুলিশের লোকজনেরা। সংস্কারবাদী এই আন্দোলনের শীর্ষব্যক্তিদের ওপর সরকারের এই সন্দেহজনক দৃষ্টিপাত মোটেই নতুন নয়। শুরুর থেকেই এই আন্দোলনকে সরকার পতনের আন্দোলন হিসেবে ভুল ব্যাখ্যা দিয়ে এসেছে সরকার দলীয় কর্তাব্যক্তিরা এবং পরবর্তীতে বহু নেতার ব্যক্তিগত পরিচয়কে সামনে এনে সমগ্র আন্দোলনকে জামায়াত-শিবিরের চক্রান্ত হিসেবেও উপস্থাপিত করা হয়েছে। যদিও বিশেষত এই বিশেষ ব্যখ্যার থেকে বাচার উদ্দেশ্যেই শুরুর থেকে শেষ পর্যন্ত আন্দোলনের লোকজনেরা সরকারী দলের নানান প্রতীককে সামনে রেখে স্লোগান দিয়ে এসেছেন, তার পরেও সরকারের রোষানল থেকে তারা বাঁচতে পারেননাই কেননা নির্বাচনের এই বছরে সরকার চারদিকে বিরোধী দলের ষড়যন্ত্র খুঁজে পাচ্ছে-সেটা আদতে থাক বা না থাক।